b'\n_START_ARTICLE_\nPape\xc5\xbe Janez XIII.\n_START_SECTION_\n\xc5\xbdivljenjepis\n_START_PARAGRAPH_\nJanez (latinsko Joannes; italijansko Giovanni) je po seznamu pape\xc5\xbeev 133., v Mra\xc4\x8dnem stoletju pa 27. pape\xc5\xbe. Njegov o\xc4\x8de je bil Janez \xc5\xa0kof (latinsko Joannes Episcopus; italijansko Giovanni Episcopo), mati pa Teodora II. iz rodovine Teofilaktov, sestra proslule Marozije. Krescencij je bil njegov brat, Alberik II. Tuskulski pa stric. Rodil se je v Rimu med 930 in 935. Glede na Liber Pontificalis je bil sin \xc5\xa1kofa Janeza. Duch\xc3\xa9sne njegovo poreklo opisuje takole: \xc2\xbbMo\xc5\xbe Teodore mlaj\xc5\xa1e, iz dru\xc5\xbeine tuskulskih grofov, je bil rimski senator Janez, ki je po \xc5\xbeenini smrti postal \xc5\xa1kof; njen sin je torej postal tokrat izvoljeni pape\xc5\xbe." _NEWLINE__NEWLINE_Nekateri zgodovinarji menijo, da o\xc4\x8detov vzdevek Episcopo (\xc5\xa0kof) ne pomeni slu\xc5\xbebe, ampak le priimek.  _NEWLINE__NEWLINE_\xc5\xbde 962 je postal \xc5\xa1kof v Narniju.\n_START_SECTION_\nPape\xc5\xbe\n_START_PARAGRAPH_\n\xc5\xa0kofa Janeza iz Narnija so sporazumno s cesarjem izvolili za pape\xc5\xbea 1. oktobra 965. Po mnogih letih nereda in nemirov je hotel s krepko roko v Rimu uvesti ve\xc4\x8dji red, vendar so njegovi ukrepi izzvali upor; nasprotniki so ga ujeli ter 11 mesecev zaprtega dr\xc5\xbeali najprej v Angelskem gradu, nato pa dale\xc4\x8d od Rima. Tudi tokrat je vmes posegel Oton I., ki je konec leta 966 spet pri\xc5\xa1el v Rim. Ostro je kaznoval upornike ter omogo\xc4\x8dil Janezu XIII., da je poslej lahko deloval v miru. Na sinodi v Raveni 967 je Oton I. dosegel, da so ravenski eksarhat, ki je dotlej spadal pod bizantinsko cesarstvo in dolgo \xc4\x8dasa bil jabolko spora med vzhodom in zahodom, dokon\xc4\x8dno priklju\xc4\x8dili Pape\xc5\xa1ki dr\xc5\xbeavi. Na tej sinodi so tudi formalno vzpostavili nad\xc5\xa1kofijo Magdeburg, ki je postala metropolitanski sede\xc5\xbe vseh misijonov med severnimi Slovani. Janez XIII. je sam posvetil Adalberta za prvega nad\xc5\xa1kofa v Magdeburgu. V tem \xc4\x8dasu se je kr\xc5\xa1\xc4\x8danstvo za\xc4\x8delo \xc5\xa1iriti med Poljaki. Leta 966 se je dal krstiti knez Mie\xc5\xa1ko, ki je v tesnem sodelovanju s pape\xc5\xbeem leta 968 v Poznanju vzpostavil prvo \xc5\xa1kofijo za Poljake. O bo\xc5\xbei\xc4\x8du 967 je pape\xc5\xbe kronal Otonovega sina Otona II. za cesarja-sovladarja.\n_START_SECTION_\nSmrt in spomin\n_START_PARAGRAPH_\nUmrl je 6. septembra 972 v Rimu. Pokopan je v Baziliki sv. Pavla.'